49. schôdza NR SR - 11.deň - B. popoludní
Dátum: 2026-04-29
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

Kolegyne, kolegovia. Neplánoval som vystúpiť k tomuto návrhu, plánoval som sa prihlásiť len s faktickou poznámkou, avšak, keďže nikto sa neprihlásil do rozpravy, tak to využijem takto. A vzhľadom na to, že, pani navrhovateľka, ste boli pred pár dňami aj jedným médiom nachytaná v súvislosti s vysokoškolským zákonom, tak som dúfal, že si na to dáte pozor a aspoň to pri predstavovaní návrhu zákona poviete naozaj tak, ako to je. To nie je zjednodušovanie procesov pri verejnom obstarávaní, ak si verejný obstarávateľ bude chcieť zabezpečiť platenú verziu nejakého AI softvéru. To je úplné vyňatie zo zákona o verejnom obstarávaní. Ďalšia výnimka, máme ich tam možno 30, tak toto bude 31. A ide pritom o zákazky v sumách 50 do 143 tisíc eur. Je to tak. A samozrejme, si povedzme, to nie je produkt, ktorý je nejakým spôsobom veľmi špecifický. AI sektor je sektor, ktorý je najrýchlejšie rozvíjajúci sa. Naozaj denne pribúdajú na trh desiatky softvérov a AI softvérov. Takže to nie je, že to je proste jeden alebo dvaja poskytovatelia týchto služieb a naozaj ten verejný obstarávateľ, koho si vyberie. Ale toto zo dňa na deň, ako huby po daždi, prichádzajú ďalší a ďalší prevádzkovatelia tých AI softvérov, čiže tí verejní obstarávatelia si majú z čoho vyberať. A jednoducho nechať im voľné ruky v takomto segmente ide úplne proti logike veci. Práve naopak, toto treba nechať, nech súťažia. Ďalšia vec je, áno, je správne, že do verejnej správy sa budú zavádzať aj nástroje, ktoré objektívne zjednodušia a zefektívnia prácu. Ale mňa by potom zaujímalo, či nie je zámer aj nejakým spôsobom možno efektívne nakladať s ľudskými zdrojmi. Keď tu skrátka budeme mať AI nástroje, podotýkam platené verzie, čiže násobne lepšie ako tie nejaké zadarmo, tak či sa aj očakáva nejaký vplyv na rozpočet verejnej správy v zmysle prepúšťania. Máte tu konsolidáciu, od nástupu do vlády deklarujete, že budete znižovať počet štátnych zamestnancov a zamestnancov vo verejnej správe. A váš pán minister hovoril, že ak zmizne tretina štátnych zamestnancov, tak nikto si to ani nevšimne. Teraz tu verejným obstarávateľom dávate zadarmo možnosť bez súťaže objednávať si softvér. No a ja sa pýtam, kde potom bude tá úspora? Alebo to má byť len skrátka... Ďakujem. Nechcem konšpirovať, ale vieme, že aj premiér Alcin je, bol vlastníkom alebo vysokopostaveným členom v spoločnosti DIUS AI, ktorá sa zaoberá práve umelou inteligenciou, a nechcem konšpirovať, že teraz nejakí predsedovia úradov, starostovia a podobne budú môcť bez súťaže, po známosti, dajme tomu testovať a kupovať tento softvér. Takže naozaj objektívne povedzte: vyňímate to z verejného obstarávania. Nedáva to logiku, lebo tých produktov je na trhu mnoho. Vieme veľmi dobre, že práve tou súťažou sa tá cena znižuje. A možno aj v súvislosti s tým, že Slovensko, európsky parlament ohlásil alebo dal podnet na to, aby Európska komisia zmrazila Slovensku eurofondy, tak ísť zasa takýmto smerom je už len z tohto pohľadu akože nie na mieste. Ďakujem veľmi pekne. Ďakujem, pán poslanec, na vaše vystúpenie. Faktické od pána poslanca.